b'\n_START_ARTICLE_\nLSMU Odontologijos fakultetas\n_START_SECTION_\nIstorija\n_START_PARAGRAPH_\n1921 m. buvo \xc4\xafsteigta Auk\xc5\xa1t\xc5\xb3j\xc5\xb3 kurs\xc5\xb3 medicinos skyriaus odontologijos sekcija, o t\xc5\xb3 pa\xc4\x8di\xc5\xb3 met\xc5\xb3 rugs\xc4\x97jo 1 dien\xc4\x85 buvo priimti ir pirmieji studentai. 1922 m. vasario 16 d. Auk\xc5\xa1tuosiuose kursuose \xc4\xafvyko i\xc5\xa1kilmingas Lietuvos universiteto atidarymas. Jame buvo Medicinos fakultetas su odontologijos skyriumi, kurio vadovu buvo paskirtas dant\xc5\xb3 gydytojas A. Petrauskas._NEWLINE_1922 m. sudarant mokymo planus Medicinos fakulteto Taryba pasirinko Rusijos ir Vokietijos universitet\xc5\xb3 gydytoj\xc5\xb3 ir stomatolog\xc5\xb3 rengimo sistem\xc4\x85, nes dauguma fakulteto profesori\xc5\xb3 buvo baig\xc4\x99 \xc5\xa1i\xc5\xb3 \xc5\xa1ali\xc5\xb3 universitetus. 1940 m. rudens semestre prad\xc4\x97ta mokymo planus ir vis\xc4\x85 mokymo sistem\xc4\x85 suvienodinti su Soviet\xc5\xb3 S\xc4\x85jungos auk\xc5\xa1t\xc5\xb3j\xc5\xb3 medicinos mokykl\xc5\xb3 planais ir mokymo sistema. Prasid\xc4\x97jus karui, v\xc4\x97l gr\xc4\xaf\xc5\xbeta prie buvusios studij\xc5\xb3 tvarkos. Karui pasibaigus, studijos buvo prad\xc4\x97tos pertvarkyti pagal bendras Soviet\xc5\xb3 S\xc4\x85jungos auk\xc5\xa1tosios medicinos mokyklos programas. 1946 m. pereita prie sesijin\xc4\x97s egzamin\xc5\xb3 tvarkos. Ji galutinai \xc4\xafgyvendinta po met\xc5\xb3. 1951 m. \xc4\xafkurtas Farmacijos-stomatologijos fakultetas, kurio pirmasis fakulteto dekanas buvo prof. B. \xc5\xa0iaulis. V\xc4\x97liau fakulteto dekanais dirbo prof. A. Vilei\xc5\xa1is, doc. I. Riauba, doc. V. Rimkevi\xc4\x8di\xc5\xabt\xc4\x97, doc. L. Steponavi\xc4\x8dius. 1968 m. Farmacijos-stomatologijos fakultetas padalintas \xc4\xaf du savaranki\xc5\xa1kus fakultetus._NEWLINE_2003 m. Stomatologijos fakultetas tapo Odontologijos fakultetu.'